《柴关岭》
清代·史悠咸

长啸万仞冈，寒风战黄叶。不知所历高，苍莽入寒色。

山骨郁礧所，纷如怒猊截。巨瀑奋雷硠，石力拒而裂。

一山千万转，十步八九慑。藤臂或攫衣，石齿乱折屐。

𢥠魂步已却，试险足先蹑。徘徊一线中，欲骋不能捷。

巍巍螺负壳，旋旋蚁缘垤。寒萝下无路，踏石觅寸隙。

薄暮宿山家，合眸见馀碧。

作者简介：史悠咸，字泽山，浙江山阴人。光绪壬辰进士，官内阁中书。有《眠琴阁诗钞》。